Herstel in landbou-vertroue dalk van korte duur | Netwerk24
Deur Vida Booysen 12 Maart 2018 14:54
Landbou-ondernemings het in die eerste kwartaal van vanjaar ietwat meer optimisties oor dié sektor se ekonomiese vooruitsigte gevoel.
Maar dié positiewe menings is ingewin vóór die parlement se onlangse besluit om die Grondwet te wysig om onteiening sonder vergoeding moontlik te maak, sê Wandile Sihlobo, landbou-ekonoom van Agbiz en een van die samestellers van Agbiz en die Industrial Development Corporation (IDC) se landbouvertrouensindeks vir die eerste kwartaal.
Die indeks het in dié kwartaal met nege indekspunte tot 58 gestyg. ’n Punt onder 50 dui op ’n inkrimping.
Positiewe sentiment oor onlangs politieke verwikkelings, die laaste hupstoot van 2016-’17 se robuuste produksie en gunstige weerstoestande vir die somerproduksiegebiede, het vertroue aangehelp, sê Sihlobo.
Die indeks word saamgestel uit tien subindekse en in die eerste kwartaal was die stygende vertroue oor ’n breë grondslag te sien, veral in die subindekse wat omset, netto bedryfsinkomste, markaandeel, indiensneming, kapitaalbeleggings, ekonomiese groei en algemene landboutoestande meet.
Die debat oor omstrede grondhervormingskwessies – veral onteiening sonder vergoeding – hou ’n groot risiko in wat die sektor se vertroue vanjaar kan ondermyn
Die ongunstige weerstoestande in die Wes-Kaap het egter tot dalings in ander subindekse, soos die uitvoervolume en voorsiening vir swak skuld en finansieringskoste, gelei.
Nóg ’n faktor wat die vooruitsigte vir uitvoer knou, is die swak internasionale vraag na mielies.
Vertroue oor ekonomiese toestande het met ’n hele 45 indekspunte gestyg teenoor die vorige kwartaal, tot 68.
“Dis die hoogste styging sedert 2011 en is in ooreenstemming met positiewe binnelandse en internasionale groeiverwagtinge,” sê Sihlobo.
Ná ’n daling in die vorige kwartaal het die subindeks vir kapitaalbeleggings met 23 indekspunte tot 67 verbeter.
Dié optimisme word aan die breër positiewe politieke sentiment in die land gekoppel ná die aanstelling van pres Cyril Ramaphosa as staatshoof.
Dit is egter belangrik om daarop te let dat byna twee derdes van die opname se antwoorde ingesamel is voor die aanvaarding van die mosie dat onteiening sonder vergoeding kan plaasvind,” sê Sihlobo.
Hy meen negatiewe persepsies oor dié beleidsverandering kan vertroue vorentoe beïnvloed.
“Die debat oor omstrede grondhervormingskwessies – veral onteiening sonder vergoeding – hou ’n groot risiko in wat die sektor se vertroue vanjaar kan ondermyn,” waarsku Sihlobo.
Meer oor: Agbiz | Idc | Wandile Sihlobo | Cyril Rama­Phosa | Grondwet | Landbou | Parlement
Wees duidelik oor grond, vra landbouleiers